b'\n_START_ARTICLE_\nFerrari 312T\n_START_SECTION_\nMehani\xc4\x8dna konfiguracija\n_START_PARAGRAPH_\nDirkalnik je poganjal mo\xc4\x8dan in zelo vzdr\xc5\xbeljiv motor Flat-12, ki je proizvajal pribli\xc5\xbeno 510 KM. T v imenu dirkalnika ozna\xc4\x8duje transverse, pre\xc4\x8dni menjalnik, kar je prispevalo k dobri vodljivosti dirkalnika, kar je bila najve\xc4\x8dja pomanjkljivost njegovega predhodnika.\n_START_SECTION_\n1975\n_START_PARAGRAPH_\nNiki Lauda je temeljito testiral nov dirkalnik pred sezono in ga odli\xc4\x8dno pripravil za naskok na naslov. Trdo delo se je obrestovalo, saj je po nekoliko slab\xc5\xa1em za\xc4\x8detku sezone, ko so bili uspe\xc5\xa1nej\xc5\xa1i Brabham, Tyrrell in McLaren, v srednjem delu sezone dobil \xc5\xa1tiri od petih dirk in si na Veliki nagradi Italije v Monzi s tretjim mestom \xc5\xbee zagotovil naslov. Na tej dirki je zmagal drugi Ferrarijev dirka\xc4\x8d, Clay Regazzoni, ki je s tem Ferrariju zagotovil tudi konstruktorski naslov, prvi po sezoni 1964. Lauda je zmagat tudi na Veliki nagradi ZDA ob koncu sezone in potrdil Ferrarijevo premo\xc4\x8d.\n_START_SECTION_\n1976\n_START_PARAGRAPH_\nEna dirka\xc5\xa1ka zasedba, Lauda in Regazzoni, je ostala tudi v sezoni 1976. Na prvih treh dirkah so uporabljali \xc5\xa1e razli\xc4\x8dico 312T, Lauda je zmagal na prvih dveh dirkah nato pa \xc5\xa1e Regazzoni na tretji, kasneje pa so uporabljali izbolj\xc5\xa1ano razli\xc4\x8dico 312T2, ki je bila le nekoliko spremenjena razli\xc4\x8dica predhodnega dirkalnika. To je bilo potrebno zaradi novih pravil, ki niso ve\xc4\x8d dovoljevala visokih krilc. 312T2 je bil \xc5\xa1e uspe\xc5\xa1nej\xc5\xa1i od dirkalnika 312T, saj je Lauda mo\xc4\x8dno vodil v prvenstvu s \xc5\xa1e tremi zmagami do velike nesre\xc4\x8de na Veliki nagradi Nem\xc4\x8dije, ki jo je povzro\xc4\x8dila okvara na zadnjem vzmetenju. Lauda je bil mo\xc4\x8dno ope\xc4\x8den, toda \xc4\x8dude\xc5\xbeno se je vrnil \xc5\xbee \xc5\xa1est tednov kasneje. James Hunt je na zadnji dirki osvojil naslov z le to\xc4\x8dko prednosti pred Laudo, toda dirkalnik 312T2 je osvojil svoj drugi zaporedni konstruktorski naslov.\n_START_SECTION_\n1977\n_START_PARAGRAPH_\nLauda in Carlos Reutemann sta z novo razli\xc4\x8dico 312T2B nastopala uspe\xc5\xa1no na dirkah, \xc4\x8deprav dirkalnik ni bil ve\xc4\x8d najhitrej\xc5\xa1i. Kljub temu je Lauda osvojil dirka\xc5\xa1ki naslov, bolj lpt zaradi hitrosti dirkalnika, mu je to uspelo zaradi zanesljivosti. Osvojil je tri zmage, Reutemann pa je dodal \xc5\xa1e eno, kar je bilo dovolj za tretji zaporedni konstruktorsko naslov. Lauda je zapustil mo\xc5\xa1tvo \xc5\xa1e pred koncem sezone, zamenjal pa ga je Kanad\xc4\x8dan Gilles Villeneuve, ki pa mu dirkalnik 312T2B ni ustrezal glede na njegov slog dirkanja. Ferrari 312T2 je bil med sezono dele\xc5\xbeen ve\xc4\x8d izbolj\xc5\xa1av, preizkusili so ve\xc4\x8d nosov, zadnjih krilc, ki so bila prilagojena za dolo\xc4\x8dene specifike dirkali\xc5\xa1\xc4\x8d, pa tudi na vzmetenju in aerodinamiki.\n_START_SECTION_\n1978\n_START_PARAGRAPH_\nFerrari 312T3, s katerim sta v sezoni 1978 dirkala Villeneuve in Reutemann, je imel mnogo \xc4\x8distej\xc5\xa1o aerodinamiko, motor pa je bil izbolj\xc5\xa1an in je zdaj proizvajal pribli\xc5\xbeno 515 KM. Zaradi prestopa k novemu opremljevalcu s pnevmatikami, Michelinu, je bilo potrebno spremeniti vzmetenje in vpetje. Toda vse to trdo delo je bilo izni\xc4\x8deno, zaradi revolucionarnega dirkalnika Lotus 79, ki je s \xc5\xa1tevilnimi krilci ustvarjal ogromen podtlak, tako da so ostali lahko zmagovali le ob okvarah Lotusa. Reutemann je zmagal \xc5\xa1tirkrat, Villeneuve pa je dosegel premierno zmago na doma\xc4\x8di Veliki nagradi Kanade. Reutemann je po sezoni prestopil v Lotus, zamenjal pa ga je Jody Scheckter. Ferrari je bil le tretji v konstruktorskem prvenstvu.\n_START_SECTION_\n1979\n_START_PARAGRAPH_\nV sezoni 1979 je Ferrari na aerodinamiki naredil velik napredek in se lahko enakovredno kosal z Lotusom, saj je dizajner Forgheiri spoznal, da mora nova razli\xc4\x8dica dirkalnika temeljiti na ground effectu. Ferrari 312T4 je temeljil na dirkalniku 312T3. \xc4\x8ceprav motor Fiat 12 zaradi svoje \xc5\xa1irine ni bil najbolj primeren za nov koncept dirkalnikov, je bil dovolj dober za \xc5\xa1est zmag, po tri Villeneuva in Scheckterja, ter Ferrarijev \xc4\x8detrti konstruktorski naslov v petih letih in Scheckter edini dirka\xc5\xa1ki naslov prvaka.\n_START_SECTION_\n1980\n_START_PARAGRAPH_\nV sezoni 1980 so mo\xc5\xa1tva Cosworth DFV naredila velik napredek na aerodinami\xc4\x8dnem podro\xc4\x8dju, zato je Ferrari predstavil mo\xc4\x8dno izbolj\xc5\xa1ano verzijo dirkalnika 312T4, 312T5. Dirkalnik zaradi pre\xc5\xa1irokega motorja ni bil zanesljiv, bil je po\xc4\x8dasen in zato ni bil konkuren\xc4\x8den. Prvi\xc4\x8d po sezoni 1973 Ferrari ni zabele\xc5\xbeil niti ene zmage v celi sezoni, v konstruktorskem prvenstvu pa so kon\xc4\x8dali na le desetem mestu. Scheckter se je po tem, ko se mu na Veliki nagradi Kanade sploh ni uspelo kvalificirati na dirko, in po tem, ko je zbral vsega dve to\xc4\x8dki v prvenstvu, upokojil po koncu sezone.'